**Cântec de călătorie**

*Eugen Dorcescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

demult demult când râul era râu

nu curs de apă putred şi molâu

când fânul unduia până la brâu

când cerul era cer şi norul nor

când verdele sclipea ameţitor

când te-ntâlneai cu Domnul în pridvor

când te trezeai la ziuă cel dintâi

cu soarele zâmbind la căpătâi

cerându-ţi să-i vorbeşti şi să-l mângâi

când noaptea aţipind zăreai prin geam

cum cade luna-n ulmi din ram în ram

când te-nveleai în vis ca-ntr-un balsam

demult demult când drumul era drum

nu un infern de şanţuri şi de fum

când drumul lin şi alb şi vălurit

curgea din infinit în infinit

când erau taţi şi mame şi copii

nu simple acuplări ci căsnicii

când munţii revărsau păduri şi vii

când negura urca din văi tiptil

când te culca săgeata unui tril

demult demult pe când erai copil